CELEX: 
Language: el
Date: 2017-09-29 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου, με τον προσδιορισμό του τρόπου με τον οποίο πρέπει να αξιολογείται το ονομαστικό ποσό χρηματοπιστωτικών μέσων άλλων από τα παράγωγα, το ονομαστικό ποσό των παραγώγων και η καθαρή αξία του ενεργητικού των επενδυτικών κεφαλαίων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2016/1011 του Ευρωπαϊκού Κοινοβουλίου και του Συμβουλίου σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων (κανονισμός δεικτών αναφοράς), θεσπίζει κοινό πλαίσιο για την εξασφάλιση της ακρίβειας και ακεραιότητας των δεικτών αναφοράς των χρηματοπιστωτικών μέσων, των χρηματοπιστωτικών συμβάσεων ή των επενδυτικών κεφαλαίων στην Ευρωπαϊκή Ένωση. Κατ’ αυτόν τον τρόπο επιδιώκει να συμβάλει στην ομαλή λειτουργία της εσωτερικής αγοράς, επιτυγχάνοντας παράλληλα υψηλό επίπεδο προστασίας των καταναλωτών και των επενδυτών.
            
            
               Ο παρών κατ’ εξουσιοδότηση κανονισμός βασίζεται σε μια προαιρετική εξουσιοδότηση στον κανονισμό περί των δεικτών αναφοράς. Το ζήτημα της επικουρικότητας καλύφθηκε στην εκτίμηση επιπτώσεων για τον κανονισμό περί των δεικτών αναφοράς. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή ανέθεσε στην Ευρωπαϊκή Αρχή Κινητών Αξιών και Αγορών (ΕΑΚΑΑ) να παράσχει τεχνικές συμβουλές για πιθανές κατ’ εξουσιοδότηση πράξεις τον κανονισμό αναφοράς. Η ΕΑΚΑΑ υπέβαλε την εν λόγω γνώμη στην Επιτροπή στις 10 Νοεμβρίου 2016. Κατά την εκπόνηση των τεχνικών συμβουλών, η ΕΑΚΑΑ διοργάνωσε δύο δημόσιες διαβουλεύσεις: τη μία τον Φεβρουάριο - Μάρτιο 2016 (δημοσιεύθηκαν 51 απαντήσεις
                  1
               ) και την άλλη κατά τον Ιούνιο 2016 (δημοσιεύθηκαν 33 απαντήσεις
                  2
               ). Επίσης, διοργάνωσε δημόσια ακρόαση στις 29 Φεβρουαρίου 2016. Η Επιτροπή παρακολούθησε τις συνεδριάσεις της ειδικής ομάδας εργασίας (task force) της ΕΑΚΑΑ για την εκπόνηση των συμβουλών και τη δημόσια ακρόαση και έλαβε υπόψη της τις απαντήσεις που δόθηκαν στο πλαίσιο της διαβούλευσης για την κατάρτιση του κατ’ εξουσιοδότηση κανονισμού. 
            
            
               Οι απαντήσαντες στη διαβούλευση της ΕΑΚΑΑ σχετικά με το σχέδιο τεχνικών συμβουλών δήλωσαν γενικά ικανοποιημένοι με τους κανόνες που εφαρμόζονται ελλείψει των διαθέσιμων δεδομένων από τις διάφορες πηγές δεδομένων που πρότεινε η ΕΑΚΑΑ. Ορισμένοι ζήτησαν να διευκρινιστεί ότι η χρήση των διαθέσιμων στοιχείων δεν σημαίνει ότι οι διαχειριστές των δεικτών αναφοράς θα πρέπει να αγοράσουν οιαδήποτε διαθέσιμα δεδομένα έναντι αμοιβής. Άλλοι υποστήριξαν ότι οι αρμόδιες εθνικές αρχές και η ΕΑΚΑΑ θα πρέπει επίσης να διαθέτουν τις σχετικές τους πηγές δεδομένων. 
            
            
               Τέλος, η ΕΑΚΑΑ ρώτησε κατά πόσον, ιδίως για τα επενδυτικά κεφάλαια, θα ήταν χρήσιμη η χρήση συμφωνιών χορήγησης άδειας για τον προσδιορισμό χρηματοπιστωτικών μέσων τα οποία παραπέμπουν σε δείκτες αναφοράς. Η πλειονότητα των απαντησάντων δεν πιστεύουν ότι θα ήταν χρήσιμο. Δήλωσαν ότι τυχόν υποχρεωτική χρήση των συμφωνιών αδειοδότησης θα ήταν εξαιρετικά επαχθής, ιδίως δεδομένου ότι δεν υπάρχει καμία νομική υποχρέωση για τους χρήστες να απαντήσουν στα ερωτηματολόγια. Οι απαντήσαντες εξέφρασαν επίσης αμφιβολίες σχετικά με το εάν αυτή η προσέγγιση θα κατέληγε σε μια πλήρη εικόνα του βαθμού χρήσης ενός δείκτη αναφοράς. Ως εκ τούτου, η ΕΑΚΑΑ αποφάσισε να μην αναφέρεται στην γνωμοδότησή της στη χρήση συμφωνιών αδειοδότησης και δεν γίνεται καμία σχετική αναφορά στην παρούσα κατ’ εξουσιοδότηση πράξη.
            
            
               Από την πλευρά της, η Επιτροπή πραγματοποίησε διμερείς συναντήσεις με διάφορους ενδιαφερόμενους φορείς για να συζητήσουν τις κατ’ εξουσιοδότηση πράξεις το 2016 και το πρώτο τρίμηνο του 2017. Επίσης, πραγματοποίησε δύο συναντήσεις της σχετικής ομάδας εμπειρογνωμόνων, κατά τις οποίες συζητήθηκαν τα κατ’ εξουσιοδότηση μέτρα μεταξύ εμπειρογνωμόνων των υπουργείων οικονομικών και των εποπτικών αρχών των κρατών μελών και παρατηρητών από το Ευρωπαϊκό Κοινοβούλιο και την ΕΑΚΑΑ. 
            
            
               Το κοινό κλήθηκε να υποβάλει παρατηρήσεις σχετικά με το σχέδιο κατ’ εξουσιοδότηση κανονισμού της Επιτροπής μετά την διυπηρεσιακή διαβούλευση της Επιτροπής από τις 22 Ιουνίου 2017 έως τις 20 Ιουλίου 2017. Ένας εισηγητής παρατήρησε ότι η πιθανή χρήση εναλλακτικών ποσών και αξιών που προβλέπονται στο άρθρο 4 ίσως επωφελούνταν από περαιτέρω καθοδήγηση από την ΕΑΚΑΑ. Ένας άλλος εισηγητής πρότεινε ότι η αναφορά στην «μέγιστη δυνατή επιμέλεια και με τον καλύτερο δυνατό τρόπο», του άρθρου 4 θα πρέπει να εισαχθεί επίσης στα άρθρα 1, 2 και 3.. Ωστόσο, τα άρθρα 1, 2 και 3 προτείνουν σαφώς καθορισμένες αναφορές. Οι διαχειριστές των δεικτών αναφορά θα πρέπει να μπορούν να συμμορφώνονται με αυτές. Εναπόκειται σε αυτούς να αποφασίσουν τις πηγές άντλησης των δεδομένων, αλλά είναι επίσης υπεύθυνοι για την ορθότητα των δεδομένων.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 1 ορίζει την προσέγγιση υπολογισμού κατά την αρχική φάση εάν τα απαιτούμενα δεδομένα, όπως περιγράφονται στα άρθρα 2 έως 4, δεν είναι διαθέσιμα όταν τεθεί σε ισχύ ο παρών κατ’ εξουσιοδότηση κανονισμός.
            
            
               Τα άρθρα 2 έως 4 διευκρινίζουν πώς θα πρέπει να υπολογίζονται τα ονομαστικά ποσά, τα ονομαστικά ποσά και οι καθαρές αξίες του ενεργητικού προκειμένου να καθοριστεί αν ένας δείκτης αναφοράς θα πρέπει να αναγνωριστεί ως κρίσιμης σημασίας. 
            
            
               Το άρθρο 5 καθορίζει τον τρόπο με τον οποίο πρέπει να πραγματοποιηθεί ο υπολογισμός εάν γίνεται έμμεση παραπομπή στον δείκτη αναφοράς.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.9.2017
            
            
               για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου, με τον προσδιορισμό του τρόπου με τον οποίο πρέπει να αξιολογείται το ονομαστικό ποσό χρηματοπιστωτικών μέσων άλλων από τα παράγωγα, το ονομαστικό ποσό των παραγώγων και η καθαρή αξία του ενεργητικού των επενδυτικών κεφαλαίων  
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014
                  3
               , και ιδίως το άρθρο 20 παράγραφος 6 στοιχείο α),
            
            
               Εκτιμώντας τα ακόλουθα:
            
            
               (1)Η συνολική αξία των χρηματοπιστωτικών μέσων, των χρηματοπιστωτικών συμβάσεων ή των επενδυτικών κεφαλαίων που αναφέρονται σε δείκτη αναφοράς αποτελεί βασικό κριτήριο για την κατηγοριοποίηση του εν λόγω δείκτη αναφοράς, σύμφωνα με τον κανονισμό (ΕΕ) 2016/1011, ως κρίσιμης σημασίας, σημαντικού ή μη σημαντικού. Ως εκ τούτου, είναι αναγκαίο το ονομαστικό ποσό χρηματοπιστωτικών μέσων εκτός από παράγωγα, το ονομαστικό ποσό των παραγώγων και η καθαρή αξία του ενεργητικού των επενδυτικών κεφαλαίων να υπολογίζονται με τον ίδιο τρόπο σε ολόκληρη την Ένωση, ούτως ώστε να διασφαλίζεται η συνεκτική κατηγοριοποίηση των δεικτών αναφοράς στα κράτη μέλη και η ενιαία εφαρμογή του κανονισμού (ΕΕ) 2016/1011.
            
            
               (2)Για να εξασφαλιστεί η αξιοπιστία των δεικτών αναφοράς, το ονομαστικό ποσό των χρηματοπιστωτικών μέσων, το ονομαστικό ποσό των παραγώγων και η καθαρή αξία του ενεργητικού των επενδυτικών κεφαλαίων θα πρέπει, επομένως, να υπολογίζονται χρησιμοποιώντας τα κανονιστικά στοιχεία, εφόσον είναι διαθέσιμα.
            
            
               (3)Η συνολική αξία των χρηματοπιστωτικών μέσων, των χρηματοπιστωτικών συμβάσεων ή των επενδυτικών κεφαλαίων πρέπει να υπολογίζεται λαμβάνοντας υπόψη τόσο τις άμεσες αναφορές στα εν λόγω χρηματοπιστωτικά μέσα, χρηματοπιστωτικές συμβάσεις ή επενδυτικά κεφάλαια, όσο τις και έμμεσες αναφορές σε δείκτη αναφοράς στο πλαίσιο συνδυασμού δεικτών αναφοράς. Όταν ένα χρηματοπιστωτικό μέσο, χρηματοπιστωτική σύμβαση ή επενδυτικό κεφάλαιο αναφέρεται σε περισσότερους δείκτες αναφοράς, είναι σκόπιμο να λαμβάνεται υπόψη αυτή η πολλαπλή αναφορά στον υπολογισμό της συνολικής αξίας των χρηματοπιστωτικών μέσων, των χρηματοπιστωτικών συμβάσεων και των επενδυτικών κεφαλαίων που αναφέρονται σε δείκτη αναφοράς, καθώς τα εν λόγω χρηματοπιστωτικά προϊόντα δεν εξαρτώνται αποκλειστικά ανάλογα με τον εν λόγω δείκτη αναφοράς. Ο υπολογισμός της συνολικής αξίας στην περίπτωση των έμμεσων αναφορών πρέπει επομένως να διευκρινιστεί ώστε να είναι άμεσα εφαρμοστέα και μετράται με συνεκτικό τρόπο σε όλη την Ένωση,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
                  Ονομαστικά ποσά χρηματοπιστωτικών μέσων πλην παραγώγων και μεριδίων σε οργανισμούς συλλογικών επενδύσεων
            
            
               Το ονομαστικό ποσό χρηματοπιστωτικών μέσων πλην παραγώγων και μεριδίων σε οργανισμούς συλλογικών επενδύσεων είναι το συνολικό εκδοθέν ονομαστικό ποσό σε χρηματική αξία που αναφέρεται στον πίνακα 3 πεδίο 14 του παραρτήματος του κατ’ εξουσιοδότηση κανονισμού (ΕΕ) 2017/585
                  4
               .
            
            
               Άρθρο 2
                  Ονομαστικό ποσό παραγώγων
            
            
               Το ονομαστικό ποσό των παραγώγων, που αναφέρονται στο άρθρο 20 παράγραφος 6 στοιχείο α) του κανονισμού (ΕΕ) 2016/1011, είναι η ονομαστική αξία που αναφέρεται στον πίνακα 2, πεδίο 20 του παραρτήματος του κατ’ εξουσιοδότηση κανονισμού (ΕΕ) 2017/104
                  5
               . Ωστόσο, όταν η ονομαστική αξία είναι αρνητική, η ονομαστική αξία ισούται με την απόλυτη τιμή.
            
            
               Για συναλλαγές σε δείκτη πιστωτικών παραγώγων, εφαρμόζεται στην ονομαστική αξία ένας συντελεστής αναπροσαρμογής που προκύπτει από τον πίνακα 2, πεδίο 89 του παραρτήματος του κατ’ εξουσιοδότηση κανονισμού (ΕΕ) 2017/104.
            
            
               Άρθρο 3
                  Καθαρή αξία του ενεργητικού οργανισμών συλλογικών επενδύσεων
            
            
               Η καθαρή αξία του ενεργητικού των οργανισμών συλλογικών επενδύσεων που αναφέρονται στο άρθρο 20 παράγραφος 6 στοιχείο α) του κανονισμού (ΕΕ) 2016/1011, θα πρέπει να είναι μία από τις ακόλουθες:
            
            
               (a)όσον αφορά τους οργανισμούς συλλογικών επενδύσεων που υπόκεινται στην οδηγία 2009/65/ΕΕ του Ευρωπαϊκού Κοινοβουλίου και του Συμβουλίου
                  6
               : η καθαρή αξία ενεργητικού ανά μερίδιο που αναφέρεται στην πιο πρόσφατη ετήσια ή εξαμηνιαία έκθεση σύμφωνα με το άρθρο 68 παράγραφος 2 της εν λόγω οδηγίας, πολλαπλασιασμένη επί τον αριθμό των μεριδίων.
            
            
               (b)όσον αφορά τους οργανισμούς συλλογικών επενδύσεων που υπόκεινται στην οδηγία 2011/61/ΕΕ του Ευρωπαϊκού Κοινοβουλίου και του Συμβουλίου
                  7
               : η τελευταία διαθέσιμη καθαρή αξία ενεργητικού που αναφέρεται στο άρθρο 104 παράγραφος 1 στοιχείο γ) του κατ’ εξουσιοδότηση κανονισμού (ΕΕ) αριθ. 231/2013 της Επιτροπής
                  8
               .
            
            
               Άρθρο 4
                  Χρήση εναλλακτικών ποσών και αξιών
            
            
               Όταν τα ποσά ή οι αξίες για τον υπολογισμό της συνολικής αξίας των χρηματοπιστωτικών μέσων, των χρηματοπιστωτικών συμβάσεων ή των επενδυτικών κεφαλαίων που παραπέμπουν στον δείκτη αναφοράς στα άρθρα 1, 2 και 3, δεν είναι διαθέσιμα ή δεν είναι πλήρη, η συνολική αξία που αναφέρεται στο άρθρο 20 παράγραφος 1 στοιχείο α) του κανονισμού (ΕΕ) 2016/1011 και η συνολική μέση αξία που αναφέρεται στο άρθρο 24 παράγραφος 1 στοιχείο α) του εν λόγω κανονισμού υπολογίζονται με τη χρήση εναλλακτικών ποσών ή αξιών, συμπεριλαμβανομένων προσεγγιστικών μεταβλητών και ποσών ή αξιών που υποβάλλονται από ιδιώτες παρόχους πληροφοριών ή ανοικτών δεδομένων που υπολογίζονται και δημοσιεύονται από διαχειριστές της αγοράς, με την προϋπόθεση ότι οι εν λόγω προσεγγιστικές μεταβλητές και ποσά ή αξίες της έχουν επαρκή αναγνώριση και αξιοπιστία.
            
            
               Ο διαχειριστής που χρησιμοποιεί εναλλακτικά ποσά ή δεδομένα, υπολογίζει το συνολικό ποσό με τη μέγιστη δυνατή επιμέλεια και με τον καλύτερο δυνατό τρόπο, με βάση τα διαθέσιμα στοιχεία.
            
            
               Ο διαχειριστής που χρησιμοποιεί εναλλακτικά ποσά ή δεδομένα, υποβάλει στην αρμόδια αρχή γραπτή προδιαγραφή των πηγών δεδομένων που χρησιμοποιούνται κατά την κοινοποίηση στην εν λόγω αρμόδια αρχή σύμφωνα με το άρθρο 24 παράγραφος 3 του κανονισμός (ΕΕ) 2016/1011.
            
         
         
            
               Άρθρο 5
                  Νόμισμα
            
            
               Τα ποσά και οι αξίες που αναφέρονται στα άρθρα 1, 2 και 3 εκφράζονται σε EUR. Εφόσον είναι αναγκαίο, τα ποσά ή οι αξίες μετατρέπονται με βάση την ημερήσια συναλλαγματική ισοτιμία αναφοράς του ευρώ που δημοσιεύεται από την Ευρωπαϊκή Κεντρική Τράπεζα.
            
            
               Άρθρο 6
                  Έμμεση αναφορά σε δείκτη αναφοράς στο πλαίσιο συνδυασμού δεικτών αναφοράς.
            
            
               Σε περίπτωση που ένας δείκτης αναφοράς χρησιμοποιείται έμμεσα, στο πλαίσιο συνδυασμού δεικτών αναφοράς, οι ποσότητες ή οι αξίες για τον σκοπό των κατωτάτων ορίων που αναφέρονται στο άρθρο 20 παράγραφος 1 και στο άρθρο 24 παράγραφος 1 στοιχείο α) του κανονισμού (ΕΕ) 2016/1011 είναι αποτέλεσμα ενός εκ των ακολούθων:
            
            
               (a)της στάθμισης του δείκτη, σε ποσοστό επί τοις εκατό, στο πλαίσιο του συνδυασμού δεικτών αναφοράς, πολλαπλασιασμένης επί το συνολικό ποσό ή την αξία ή η μέση αξία, ανάλογα με την περίπτωση, του χρηματοπιστωτικού μέσου ή του επενδυτικού κεφαλαίου, όταν η εν λόγω στάθμιση είναι σαφώς καθορισμένη ή μπορεί να υπολογιστεί κατά προσέγγιση με βάση άλλες διαθέσιμες πληροφορίες·
            
            
               (b)του συνολικού ποσού ή της αξίας ή της μέση αξίας, ανάλογα με την περίπτωση, του υπό εξέταση χρηματοπιστωτικού μέσου ή του επενδυτικού κεφαλαίου διαιρούμενου(-ης) δια του αριθμού των δεικτών αναφοράς στον συνδυασμό των δεικτών αναφοράς, όταν η πραγματική στάθμιση του δείκτη αναφοράς που δεν καθορίζεται ή δεν μπορεί να υπολογιστεί προσεγγιστικά.
            
            
               Άρθρο 7
                  Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 29.9.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  ΕΕ L 171 της 29.6.2016, σ. 1.
               
               
                  
                     (4)
                  Κατ' εξουσιοδότηση κανονισμός (ΕΕ) 2017/585 της Επιτροπής, της 14ης Ιουλίου 2016, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τα πρότυπα και τους μορφότυπους των στοιχείων αναφοράς για χρηματοπιστωτικά μέσα και τα τεχνικά μέτρα σε σχέση με τις ρυθμίσεις που θα πρέπει να καθιερωθούν από την Ευρωπαϊκή Αρχή Κινητών Αξιών και Αγορών και τις αρμόδιες αρχές (ΕΕ L 87 της 31.3.2017, σ. 368).
               
               
                  
                     (5)
                  Κατ' εξουσιοδότηση κανονισμός (ΕΕ) 2017/104 της Επιτροπής, της 19 Οκτωβρίου 2016, που τροποποιεί τον κατ' εξουσιοδότηση κανονισμό (ΕΕ) αριθ. 148/2013 για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών όσον αφορά τα κανονιστικά τεχνικά πρότυπα για τις ελάχιστες λεπτομέρειες των δεδομένων που πρέπει να αναφέρονται σε αρχεία καταγραφής συναλλαγών (ΕΕ L 17 της 21.1.2017, σ. 1)
               
               
                  
                     (6)
                  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (7)
                  Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ. 1).
               
               
                  
                     (8)
                  Κατ' εξουσιοδότηση κανονισμός (ΕΕ) αριθ. 231/2013 της Επιτροπής, της 19ης Δεκεμβρίου 2012, προς συμπλήρωση της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις, τους γενικούς όρους λειτουργίας, τους θεματοφύλακες, τη μόχλευση, τη διαφάνεια και την εποπτεία (ΕΕ L 83 της 22.3.2013, σ. 1).